[pic] | EUROPOS KOMISIJA | Briuselis, 2011.2.18 KOM(2011) 81 galutinis EUROPOS KOMISIJOS TARPINĖ ATASKAITA EUROPOS PARLAMENTUI IR TARYBAI dėl Bulgarijos pažangos pagal bendradarbiavimo ir patikrinimo mechanizmą EUROPOS KOMISIJOS TARPINĖ ATASKAITAEUROPOS PARLAMENTUI IR TARYBAI dėl Bulgarijos pažangos pagal bendradarbiavimo ir patikrinimo mechanizmą 1. ĮVADAS 2007 m. sausio 1 d. Bulgarijai įstojus į ES, sukurtas bendradarbiavimo ir patikrinimo mechanizmas ( toliau – BPM )[1], skirtas trūkumams teismų reformos ir kovos su korupcija bei organizuotu nusikalstamumu srityse ištaisyti ir, teikiant periodines ataskaitas, pažangai šiose srityse stebėti. Ši ataskaita yra tarpinė, joje pateikiamas svarbių pokyčių, vykusių per pastaruosius šešis mėnesius Bulgarijoje pagal BPM, techninio pobūdžio atnaujinimas. Daugiausia dėmesio skirta tam, kaip Bulgarija atsižvelgė į Komisijos rekomendacijas; ataskaitoje padaryta pažanga išsamiai nevertinama. Atnaujinama informacija susijusi tik su tomis priemonėmis, kurios jau įgyvendintos arba kurias tikimasi įgyvendinti artimiausiu metu. 2010 m. liepos 20 d. Komisijos priimta pažangos ataskaita ir rekomendacijos tebėra pažangos, padarytos siekiant orientacinių tikslų, vertinimo ir likusių uždavinių nustatymo atskaitos taškas. Komisija parengs kitą vertinimą 2011 m. vasarą. 2. TEISMų REFORMA IR KOVA SU KORUPCIJA BEI ORGANIZUOTU NUSIKALSTAMUMU. POKYčIų APIBENDRINIMAS Per laikotarpį nuo Komisijos paskutinės ataskaitos Bulgarija tęsė teisines reformas ir priėmė svarbių Teismų sistemos akto pataisų. Šiomis pataisomis nustatomas teisinis pagrindas toliau įgyvendinti teismų reformos strategiją, stiprinti Aukščiausiosios teismų tarybos atskaitomybę ir valdymo galias ir tobulinti teisėjų skyrimo, profesinio mokymo, vertinimo ir paaukštinimo sistemą. Per šį laikotarpį Aukščiausioji teismų taryba padarė pažangą nagrinėdama drausminius pažeidimus. Tačiau viename svarbiame su teisėjo skyrimu susijusiame sprendime taryba nesilaikė būtino atskaitomybės ir skaidrumo įsipareigojimo. Per pastaruosius šešis mėnesius Bulgarija nusprendė sukurti specializuotą teismą su organizuotu nusikalstamumu susijusioms byloms nagrinėti. Buvo tęsta struktūrinė muitinės tarnybos reforma, pradėtas plačių užmojų kovos su korupcija projektas. Bulgarija taip pat priėmė pataisų, kad būtų stiprinamas įstatymas dėl interesų konflikto, kuriuo steigiama nepriklausoma tarnyba, kuri galėtų veiksmingai nustatyti interesų konfliktus ir už juos nubausti. Per šį laikotarpį aukštų pareigūnų korupcijos bylose teismai pareiškė daugiau kaltinimų ir nuosprendžių. 3. PERSPEKTYVA Nuo paskutinio Komisijos vertinimo Bulgarija laikėsi įsipareigojimo pagal išsamų veiksmų planą toliau įgyvendinti teismų reformos strategiją. Siekdama išlaikyti reformų tempą Bulgarija ir toliau turėtų sutelkti dėmesį į nacionalinę teismų reformos strategiją ir toliau siekti iš esmės pertvarkyti teismų sistemą ir policiją. Tam būtina toliau tobulinti teismų praktiką ir teismų, policijos bei kitų tyrimo įstaigų struktūrą, valdymo ir bendradarbiavimo modelius. Iki Komisijos 2011 m. vasarą atliksimo kito vertinimo Bulgarija turėtų dėti pastangas, kad būtų priimtas veiksmingas įstatymas dėl turto konfiskavimo, kad būtų įsteigta tarnyba, kuri galėtų nustatyti interesų konfliktus ir už juos nubausti ir kad būtų tiriamos su korupcija ir organizuotu nusikalstamumu susijusios bylos. Komisija toliau rems Bulgarijos pastangas ir šių metų vasarą pateiks išsamų pažangos vertinimą. 4. NAUJAUSIA INFORMACIJA APIE PADėTį Teismų sistemos reforma 2010 m. gruodžio 22 d., atsižvelgdamas į Komisijos rekomendacijas, Bulgarijos parlamentas priėmė Teismų sistemos akto (TSA) pataisas, kuriomis siekiama tobulinti teismų vidaus valdymą ir stiprinti Aukščiausiosios teismų tarybos funkciją[2]. Pataisomis numatomos naujos teisėjų skyrimo ir vertinimo procedūros, stiprinamas mokymas ir profesinis sąžiningumas, įteisinamos naujos Aukščiausiosios teismų tarybos teisės ir pareigos vertinti darbo krūvį ir perskirstyti darbuotojus. Pataisomis numatomas prokurorų ir teisėjų vertinimo funkcinis atskyrimas ir decentralizuota vertinimo sistema. Per visą teisėjų karjerą bus vertinama, kaip laikomasi profesinio sąžiningumo principų. Aukščiausios teismų tarybos priežiūra ir gairės, taip pat aktyvus administracijos vadovų vaidmuo svarbūs užtikrinant, kad vertinimo kriterijai būtų taikomi vienodai. ATT suteiktos papildomos galios vertinti teismų darbo krūvį, priimti sprendimus dėl teismų darbuotojų planų, dėl teismų uždarymo ir naujų teismų atidarymo ir dėl jurisdikcijos sričių pritaikymo. Specialiomis nuostatomis siekiama, kad ATT priimant sprendimus būtų užtikrintas didesnis skaidrumas ir būtų apsaugota nuo interesų konflikto. Nacionalinis teisingumo institutas priėmė dvejų metų teisėjų mokymo programą, kuri grindžiama Bulgarijos teismų reformos strategijos prioritetais ir tikslais. Tęsiamas darbas rengiant naująjį Baudžiamąjį kodeksą , kuris laikomas būtinu, kad iš esmės būtų pertvarkyta baudžiamoji politika, – tam surengtos konsultacijos su suinteresuotosiomis šalimis dėl pagrindinių rengiamo kodekso nuostatų. Galutinis naujojo Baudžiamojo kodekso projektas turėtų būti parengtas iki 2011 m. pabaigos. Per pastaruosius šešis mėnesius teisėjams, kaltinamiems netinkamu naudojimusi įtaka ir korupcija teismuose, skirta daugiau drausminių nuobaudų . Po bylos, susijusios su netinkamu naudojimusi įtaka teismų sistemoje, nagrinėjimo Aukščiausioji teismų taryba nusprendė iš teismų sistemos pašalinti dar vieną buvusį ATT narį. Po kitos bylos, susijusios su netinkamu naudojimusi įtaka įsigyjant nekilnojamąjį turtą, nagrinėjimo Aukščiausioji teismų taryba nusprendė nušalinti vieno Apeliacinio teismo pirmininką už „teismų įvaizdžio gadinimą“; kitos keturios bylos dėl drausminių nuobaudų turi būti nagrinėjamos. Prokuratūra baudžiamojo tyrimo dėl teisėjų, įtrauktų į šias bylas, neatliko. Lapkričio mėn. paskyrus Aukščiausiojo administracinio teismo pirmininką viešai išreikštas susirūpinimas dėl atskaitomybės ir skaidrumo skiriant teisėjus į aukštus postus. Pagal neseniai priimtas Teismų sistemos akto pataisas, kuriomis nustatoma teisėjų skyrimo reforma, reikalaujama, kad Aukščiausioji teismų taryba prisiimtų ryžtingą įsipareigojimą užtikrinti, kad skiriant teisėjus būtų laikomasi nepriklausomumo ir kokybės principų. Kol kas neužtikrinta, kad teismų sprendimai būtų sistemingai skelbiami . Kai kuriais atvejais labai vėluota teikiant teismo sprendimų motyvus; tai ypač pasakytina apie svarbias bylas. Laikina suvienodintos informacijos apie nusikaltimus sistemos versija įdiegta Aukščiausioje kasacinėje prokuratūroje. ES lėšos bus panaudotos, kad sistema būtų išplėsta ir apimtų visas prokuratūras, teismus ir policiją. Aukščiausiosios teismų tarybos inspekcija toliau atliko teminius ir planinius patikrinimus, kad būtų užbaigta visų penkių apeliacinių regionų teismų peržiūra. Sukurta patikrinimų, rekomendacijų ir tolesnės veiklos patikros sistema, glaudžiai derinami inspekcijos ir Aukščiausios teismų tarybos veiksmai drausminių nuobaudų srityje. Nustatyta, kad patikrinimai darė teigiamą poveikį bylų nagrinėjimo spartai, skaidrumui ir teismų praktikos darnai. Būtina toliau siekti, kad inspekcija labiau padėtų šalinti sistemingus teismų praktikos trūkumus, visų pirma nagrinėjant su aukštais pareigūnais susijusias bylas, ir prisidėtų prie struktūrinės teismų sistemos reformos. Bulgarija ėmėsi veiksmų, kad atsižvelgtų į Komisijos rekomendacijas dėl teismų praktikos , pvz., dėl mokymo ir gairių bei gerosios patirties skelbimo. Lapkričio mėn. NVO, atlikusi teismų praktikos trūkumų, nustatytų 18 svarbių bylų, analizę, pateikė rekomendacijų. Aukščiausioji teismų taryba nustatė reikalavimą apeliacinių teismų vadovams pranešti apie didelio visuomenės susidomėjimo susilaukusių bylų nagrinėjimo pažangą. Taip patobulintas teismo posėdžių planavimas ir liudytojų kvietimas. Be to, nustačius naują medicinos pažymų standartą ir sukūrus Medicinos vykdomąją agentūrą sumažėjo piktnaudžiavimo medicinos pažymomis teismuose atvejų. Per 2011 m. Aukščiausioji kasacinė prokuratūra ketina parengti konkretų didelio visuomenės susidomėjimo susilaukusių bylų nagrinėjimo priežiūros planą. Kova su organizuotu nusikalstamumu Per pastaruosius šešis mėnesius Bulgarija tęsė aktyvią kovos su organizuotu nusikalstamumu politiką – vykdyti policijos reidai ir areštai. Kol kas ši veikla davė nedaug rezultatų – pareikšti vos keli kaltinimai. 2010 m. gruodžio mėn. ir 2011 m. sausio mėn. Bulgarijos parlamentas priėmė įstatymą, kuriuo steigiamas specializuotas baudžiamasis teismas ir specialioji prokuratūra organizuotų nusikaltimų byloms nagrinėti ir kurie, kaip tikimasi, turėtų pradėti veikti iki šių metų rugpjūčio mėn.[3] Šių specializuotų įstaigų paskirtis – greičiau ir nuosekliau nagrinėti su organizuotu nusikalstamumu, kuris teismų sistemai kelia didelių problemų, susijusias bylas. Tačiau būtina dėti pastangų, kad visoje teismų sistemoje būtų įtvirtinta specializacija ir patobulinta profesinė praktika, visų pirma susijusi su ekonominiais ir finansiniais nusikaltimais. Komisija šiuo klausimu rekomendavo užmegzti glaudesnį teismų, administracinių įstaigų ir policijos bendradarbiavimą ir stiprinti bendrų grupių pajėgumą. Bulgarija ėmėsi veiksmų policijos tyrimų veiksmingumui didinti – ikiteisminio nagrinėjimo departamentas sujungtas su kriminalinės policijos departamentu. Per pastaruosius šešis mėnesius policijos darbuotojams surengtas mokymas, skirtas supažindinti su Baudžiamojo proceso kodekso naujausiais pakeitimais ir konkrečiomis policijos prievolėmis ikiteisminio tyrimo etapu. Tačiau būtina toliau siekti, kad policija geriau rinktų ir administruotų įrodymus. Per laikotarpį nuo Komisijos paskutinės ataskaitos Bulgarija siekė stiprinti teisinį turto konfiskavimo pagrindą. Įstatymo dėl neteisėto turto konfiskavimo projektas derintas su Venecijos komisija (Europos Tarybos patariamasis organas konstituciniais klausimais). Svarbu, kad galutinėje naujojo įstatymo versijoje būtų įtvirtinta pagarba pagrindinėms teisėms ir kartu nustatyta galimybė įtraukti principą dėl konfiskavimo, nepagrįsto apkaltinamuoju nuosprendžiu, ir kad gavus anoniminių pranešimų galima imtis tolesnių priemonių. Į įstatymą turėtų būti veiksmingai įtrauktos taikomo ES acquis nuostatos dėl išplėsto konfiskavimo[4]. Pagal šį įstatymą bus reikalaujama, kad už įstatymo dėl konfiskavimo taikymą atsakinga komisija ir kitos institucijos, visų pirma prokuratūra, glaudžiai ir veiksmingai bendradarbiautų. Kova su korupcija Per pastaruosius šešis mėnesius paskelbti du svarbūs nuosprendžiai ir pareikšta keletas kaltinimų su aukštų pareigūnų korupcija susijusiose bylose[5]. Per tą patį laikotarpį Bulgarijoje išteisinta nemažai asmenų, susijusių su svarbiomis aukštų pareigūnų korupcijos, interesų konflikto, sukčiavimo ir organizuoto nusikalstamumo bylomis; šiose bylose prokuratūra, remdamasi viešuoju interesu, padavė apeliacijas[6]. Toliau turi būti atsižvelgiama į Komisijos rekomendacijas dėl poreikio tobulinti teismų praktiką . Visų pirma Komisija rekomenduoja laikytis išsamios ir aktyvios tyrimo strategijos, pagal kurią sistemingai tiriami galimi ryšiai tarp susijusių bylų, organizuoto nusikalstamumo aspektai ir galimi ryšiai su administracinėmis įstaigomis. Atsižvelgiant į tai, kad svarbu profesionalus ekonominis ir finansinis visų bylų, susijusių su aukštų pareigūnų korupcija, sukčiavimu ir organizuotu nusikalstamumu, tyrimas, bendradarbiaujant su tarptautiniais ekspertais turėtų būti kuriamas specializaciją įgijusių ir su geriausia tarptautine praktika susipažinusių prokurorų ir teisėjų tinklas. Siekdama atsižvelgti į Komisijos rekomendaciją, Bulgarija sustiprino įstatymą dėl interesų konflikto prevencijos ir sankcijų . Lapkričio mėn. parlamente priimta pataisa numatoma sukurti tarnybą, kuriai bus suteikti įgaliojimai nustatyti interesų konfliktus visuose administracijos lygmenyse ir už juos nubausti. Įstatyme numatytos apsaugos priemonės, kuriomis užtikrinamas naujos tarnybos nepriklausomumas, visų pirma laikantis darnios skyrimo procedūros. Naująją tarnybą susilpnintų teisinis apribojimas nesiimti tolesnių priemonių gavus anoniminius pranešimus. Šiomis aplinkybėmis svarbu, kad apie pažeidimus pranešančių asmenų tapatybė būtų patikimai apsaugota. Bulgarijos muitinės tarnyba toliau tęsė išsamią struktūrinę reformą, pagal kurią taip pat bendrai vertinti darbuotojai, laikantis su kompetencija ir profesinio sąžiningumo principais susijusių kriterijų. Šioje tarnyboje atleista daug darbuotojų. Siekiant kovoti su vidine korupcija, kartu su Finansų ministerija ir Nacionaline mokesčių agentūra sukurta bendra inspekcija. Nacionalinė mokesčių agentūra ir muitinės tarnyba bendrai naudojasi informacinėmis sistemomis ir žvalgybine informacija, bendros grupės toliau atlieka tikrinimus. Svarbu, kad muitinės tarnybos reforma padėtų stiprinti tyrimų nepriklausomumą ir veiksmingumą. Toliau turėtų būti stiprinamas bendradarbiavimas su policijos tarnybomis ir prokuratūra. Šiuo požiūriu svarstoma, ar muitinės pareigūnams reikėtų suteikti daugiau tyrimo funkcijų. Vykdydama Kovos su korupcija ir organizuotu nusikalstamumu strategiją, gruodžio mėn. Bulgarija pradėjo įgyvendinti plataus masto kovos su korupciją projektą (BORKOR). Skyrus didelius finansinius ir žmogiškuosius išteklius[7] naujas centrinis padalinys bus įsteigtas iki 2011 m. vidurio ir jo užduotis bus didinti skaidrumą ir kovoti su korupcija visuose viešojo administravimo lygmenyse. Naujasis padalinys nepakeis esamų tarnybų, kurios vykdo korupcijos prevenciją ir taiko sankcijas; jis vertins dabartinės teisinės ir institucinės aplinkos veiksmingumą ir prireikus siūlys tobulinimus. Atsižvelgdama į Komisijos rekomendacijas dėl viešojo pirkimo sistemos tobulinimo , Bulgarija sudarė darbo grupę, kuri gruodžio mėn. Vyriausybei pateikė viešojo pirkimo įstatymo keitimo siūlymų. Darbo grupės pateiktame koncepcijos dokumente nurodyta įvairių pasiūlymų teisinei ir procedūrinei sistemai paprastinti, taip pat taisomųjų priemonių mechanizmams tobulinti. Metų pradžioje paskelbus pokalbių, kurių buvo klausomasi, įrašus , viešai išreikštas susirūpinimas dėl specialių tyrimo metodų taikymo ir naudojimo kontrolės. Kompetentingos valdžios institucijos pradėjo tyrimą, jis tebevyksta. Remiantis Bulgarijos įstatymais, specialūs tyrimo metodai yra svarbi tyrimo priemonė ir ji gali būti naudojama tik tiriant sunkų nusikaltimą ir gavus teisėjo leidimą. Remiantis taisyklėmis, tarnybos turi glaudžiai bendradarbiauti ir užtikrinti, kad klausantis pokalbių gauta informacija būtų nedelsiant perduota prokuratūrai ir kad būtų užtikrintas informacijos konfidencialumas. Be to, procedūrą prižiūri specialus Parlamento pakomitetis. Svarbu, kad Bulgarija užtikrintų, jog taikant specialius tyrimo metodus būtų laikomasi teisinės valstybės principo. Bulgarija turėtų atsižvelgti į spalio mėn. Valstybių grupės prieš korupciją (GRECO) priimtų Bulgarijos ataskaitų rekomendacijas dėl korupcijos priskyrimo nusikalstamai veikai ir dėl politinių partijų ir rinkimų kampanijų finansavimo. Dėl korupcijos priskyrimo nusikalstamai veikai ataskaitoje rekomenduojama stiprinti įvairius Bulgarijos Baudžiamojo kodekso aspektus. Keletas pavyzdžių – korupciją, kai iš to naudos turi trečioji šalis, priskirti nusikalstamai veikai, korupciją, dėl kurios gaunama materialinės ar nematerialinės naudos, priskirti nusikalstamai veikai, taip pat iš naujo svarstyti galimybę atleisti nuo bausmės, kai gailimasi dėl padarytos veikos. [1] 2006 m. gruodžio 13 d. Komisijos sprendimas 2006/929/EB, nustatantis bendradarbiavimo su Bulgarija ir jos pažangos siekiant orientacinių tikslų teismų reformos ir kovos su korupcija bei organizuotu nusikalstamumu srityse patikrinimo mechanizmą (OL L 354, 2006 12 14, p. 58). [2] Teismų sistemos akto pataisos įsigaliojo 2011 m. sausio 4 d. [3] Priimtos Teismų sistemos akto ir Baudžiamojo proceso kodekso pataisos. [4] Tarybos pamatinis sprendimas 2005/212/TVR. [5] Nuosprendžiai paskelbti buvusiam Nacionalinės mokesčių agentūros direktoriui už tarnybinį nusižengimą ir verslininkui už turto grobstymą. Buvęs socialinių reikalų ministras ir buvęs sveikatos apsaugos ministras apkaltinti atitinkamai turto grobstymu ir žala valstybės biudžetui. [6] Su aukštų pareigūnų sukčiavimu, korupcija ar interesų konfliktu susijusiose bylose išteisinti: buvęs gynybos ministras, buvęs vidaus reikalų ministro pavaduotojas, buvęs Valstybinio žemės ūkio fondo direktorius, politinės partijos, patekusios į Parlamentą, pirmininkas. Aukščiausiasis administracinis teismas išnagrinėjo apeliacinį skundą ir išteisino asmenį, kaltintą interesų konfliktu. [7] 2011 m. Bulgarija šiam projektui numatė 4 mln. EUR. BORKOR projektą įgyvendinančiame centriniame padalinyje dirbs 40 nuolatinių darbuotojų.